挽曾国荃联
文济寅 (Qing)
富贵几人到白头，惟楚有才，于斯为盛，独惜黄粱梦幻，片刻千秋，计吾乡历军兴来，如罗李，如王刘诸军，皆早因敌忾捐躯，数百年涟水钟灵，只遗此匑匑耆旧，克备达尊之三，老成人树典型，洵可云多福多寿耳，况燕谋保艾，爵府绥蕃，朝廷恤予弥优，且不乏孙曾继武；馨香万代光青史，以功受爵，其生也荣，尤欣丹陛恩浓，一门五谥，念潭庑自文正外，若忠悯，若靖毅二公，固亦已盖棺定论，十八省勋臣翊运，孰似兹绰绰同胞，特膺华衮者四，伯仲间见伊吕，真无惭难弟难兄哉，矧犀角流芳，麟图记绩，夷夏怀柔并至，又群钦惠敏易名。